**Velkommen til**

**Hundremeterskogen barnehage**

****

**Årsplan**

**2023-2025**

Innholdsfortegnelse

Generell del 4

Årsplan og virksomhet 4

Sentrale prosesser i barnehagens virksomhet 5

* Omsorg
* Læring
* Lek
* Danning
* Medvirkning
* Demokrati

Rammeplan for personalet 9

Mål for de sentrale prosessene i barnehagen 9

Planlegg, dokumenter og vurdering 10

Oppstart og tilvenning\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_11

Overgang småbarn til storbarn 11

Overgang barnehage til skole 12

Opplysningsplikt til barneverntjenesten 13

Rammeplanens 7 fagområder 13

* Kommunikasjon, språk og tekst
* Kropp, bevegelse og helse
* Kunst, kultur og kreativitet
* Natur, miljø og teknikk
* Etikk, religion og filosofi
* Nærmiljø og samfunn
* Antall, rom og farger

Satsningsområder 17

1. Sosial kompetanse
2. Psykososialt miljø
3. Språk

Trygghetssirkelen\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_19

?? 20

Dagsrytme Nasse Nøff 21

Dagsrytme Ole Brum 22

Årshjul Ole Brum 23

Årshjul Nasse Nøff 25

Mat og måltider i barnehagen 26

Bursdagsfeiring 26

Uteliv i barnehagen 27

Personalet 28

Foreldresamarbeid 29

Ansvar og roller 30

Diverse opplysninger 31

ÅRSPLAN GENERELL DEL 2023-2025

**Årsplanenes funksjoner:**

Årsplanen er et arbeidsredskap for barnehagepersonalet og dokumenterer barnehagens valg og begrunnelser. Den skal være et utgangspunkt for foreldres mulighet til å kunne påvirke innholdet i barnehagen. Videre er den et grunnlag for kommunens tilsyn med barnehagen, og skal gi informasjon om barnehagens pedagogiske arbeid til eier, politikere, kommune, barnehagens samarbeidsparter og andre interesserte.  
Årsplanen skal godkjennes av samarbeidsutvalget.

**Barnehagens samfunnmandat**

Barnehageloven § 1 Formål:  
Barnehagen skal gi barn under opplæringspliktig alder gode utviklings- og aktivitetsmuligheter i nær forståelse og samarbeid med barnas hjem.

Rammeplan for barnehagen; 2018; kapittel 7. årsplan

Årsplanen skal vise hvordan barnehagen skal arbeide for å omsette rammeplanens formål og innhold og barnehageeiers lokale tilpasninger til pedagogisk praksis. Årsplanen skal blant annet vise hvordan barnehagen arbeider med omsorg, lek, danning og læring.

Det er politisk bestemt og nedfelt i Barnehageloven og Rammeplanen at barnehagen skal være en pedagogisk virksomhet som bygger på de samme demokratiske verdiene som samfunnet ellers bygger på. Barnehagen skal gjenspeile samfunnet og være et inkluderende fellesskap der barn i ulike aldre og med forskjellig livssyn og kulturer møtes og deltar i felles opplevelser og aktiviteter.   
Barnehagen er definert som en viktig læringsarena for barn under skolepliktig alder. I tillegg skal barnehagen også legge til rette for at barna får en lekende tilnærming til de sju fagområdene som er beskrevet i Rammeplanen (eget område). Barnehagen skal styrke barns muligheter for utvikling og læring, lek og oppdragelse.

**SENTRALE PROSESSER I BARNEHAGENS VIRKSOMHET:**

Med flertallet av norske barn mellom 1 og 6 år i barnehage, får livslæringsløpet for barna en tidlig start. Barnehagetradisjonen i Norge bygger på en helhetlig tilnærming til omsorg og læring og respekten for barndommens egenverdi.

Barnehagens lov og rammeplan slår fast at omsorg, læring, lek og danning er de fire sentrale prosessene som skal kjennetegne barnehagens virksomhet og prege innholdet.

**Omsorg:**

Rammeplanen formål og innhold:

Omsorg er en forutsetning for barnas trygghet og trivsel, og for utvikling av empati og nestekjærlighet. Barnehagen skal gi barna mulighet til å utvikle tillitt til seg selv og andre. I barnehagen skal alle barna oppleve å bli sett, forstått, respektert og få hjelp og støtte de har behov for.

Barn har rett til omsorg og nærhet. For barnehagen er det en primæroppgave å gi omsorg og nærhet og sørge for at barna ut fra alder og individuelle forutsetninger blir møtt med lydhørhet, innlevelse og vilje til samspill. Barnehagen skal gi rom for barns utøvelse av empati og omsorg i hverdagen.

Omsorg har verdi i seg selv. Omsorg er nært knyttet til oppdragelse, helse og trygghet, og er samtidig en viktig forutsetning for barns utvikling, læring og danning.

De voksne skal se individualiteten hos hvert enkelt barn gjennom samspill og kommunikasjon og gi omsorg deretter. I barnehagen handler det om at et barn skal bli sett og møtt hver dag i barnehagen på sin måte. Det at vi tilstreber bra omsorg gjør at barna også viser omsorg mot/med hverandre. Omsorgen vi kan gi i barnehagen skjer i samarbeid og gjensidig forståelse med hjemmet. Samarbeidet skal gi mulighet til å bygge en nødvendig, gjensidig forståelse for de dilemmaer som kan oppstå når hensynet til et enkelt barn må ses i forhold til barnegruppa.

Vi personalet vektlegger oppbygging av gode relasjoner i hverdagen. Barns trygghet er avhengig av et godt og nært forhold til de voksne. Et slikt forhold oppnår en ved å vise barn og voksne tillitt, innlevelse, respekt og forståelse. Personalet etterstreber alltid og handle ut fra hva de vurderer som trygt og riktig for det enkelte barn i den aktuelle situasjonen. Dette gir ansatte et stort og personlig ansvar.

**Læring**

Rammeplan: barnehagen skal fremme læring;

I barnehagen skal barna oppleve et stimulerende miljø som støtter opp om deres lyst til å leke, utforske, lære og mestre. Barnehagen skal introdusere nye situasjoner, temaer, fenomener, materialer og redskaper som bidrar til meningsfull samhandling. Barnas nysgjerrighet, kreativitet og vitebegjær skal anerkjennes, stimuleres og legges til grunn for deres læringsprosesser.

En vanlig definisjon av læring er «erfaring som fører til endret adferd». I dette ligger det at læring er en prosess, der endringen i atferd skjer over tid.

Omsorg, lek og læring må sees i sammenheng med hverandre. Barn lærer når de leker og leker når de lærer. Og det er like mye god læring i omsorg, som det er mye omsorg i god læring.

Vi er opptatt av at barn lærer i alle situasjoner, og at de uformelle situasjonene er like viktig for barns danning og utvikling som de formelle.

Læringen i barnehagen foregår i formelle og uformelle læringssituasjoner. Ved at vi vektlegger leken i barnehagen mener vi at barna vil gjøre erfaringer som fremmer grunnleggende ferdigheter. De viktigste læringsituasjonene i en barnehage oppstår i daglig samspill, lek og vennskap barn imellom, og i samspillet mellom barn og voksne.

Gjennom lek oppstår vennskap. I lek og samspill med andre legges grunnlaget for læring og sosiale ferdigheter. I leken erfarer barn noe av det viktigste i livet, nemlig det å omgås andre mennesker. Sosial kompetanse handler i stor grad å kunne samhandle og samarbeide med andre på en positiv måte.

I barnehagen har barna en dagsrytme, noe som gjør dagene forutsigbare. Forutsigbarhet skaper trygghet, og barna kan heller bruke energien sin på å lek og samspill i hverdagen sin. Det finnes mye læring rundt omkring både inne og ute i barnehagen. Bøker, leker, spill og mange andre aktiviteter er tilgjengelig for barna når som helst, og de voksne er tilstede for å være støttende stillas.

**Lek:**

Rammeplanen: barnehagen skal ivareta barnas behov for lek

Leken skal ha en sentral plass i barnehagen, og lekens egenverdi skal anerkjennes. Barnehagen skal gi gode vilkår for lek, vennskap og barnas egen kultur. Leken skal være en arena for barnas utvikling og læring, og for sosial og språklig samhandling. Barnehagen skal inspirere til og gi rom for ulike typer lek både ute og inne. Barnehagens skal bidra til at alle barn kan oppleve glede, humor, spenning og engasjement gjennom lek- alene og sammen med andre.

Gjennom leken får barn motoriske-, kognitive-, kommunikative-, og sosiale ferdigheter. Leken er identitetsskapende og bidrar til at barn får en forståelse av seg selv på en rekke ulikeområder. Å skape rom for leken, og å ha personale som kan mye om lek, er å ta på alvor noe av det som er aller viktigst for barn. Både her og nå, og som grunnlag for videre utvikling og læring.

At voksne skal delta i lek, å veilede, og hjelpe barna inn i lek, er sentralt i læringsarbeidet vårt. Vårt personale har lekekunnskap, og deltar i lek på barns premisser, initierer leksituasjoner, og bruker leken som arena for læring.

Barna utvikler sin kreativitet, kompetanse og fantasi gjennom lek med andre barn, og er en viktig del av barnekulturen.  
Barnehagen danner lek-miljø både inne og ute, og personalet er i tillegg et støttende stillas i hverdagen for barna.

**Danning:**

Rammeplan: barnehagen skal fremme danning

Barnehagen skal støtte barna i å forholde seg prøvende og nysgjerrig til omverdenen og bidra til å legge grunnlag for modig, selvstendig og ansvarlig deltakelse i demokratiske felleskap. Barnehagen skal bidra til at barna kan forstå felles verdier og normer som er viktig for fellesskapet. Barnehagen skal bidra til å fremme barnas tilhørighet til samfunnet, natur og kultur.

Danning har erstattet ordet oppdragelse i barnehagen. Historisk sett inneholder begrepet kulturelle og moralske føringer. Men vi må hele tiden stille spørsmål ved det vi har blitt enige om at danning skal være for oss.

Danning skjer i en veksling mellom kunnskap og kultur med voksne og barn, til ulike tider og ulike steder. Danning fremstår som et viktig begrep for å forstå de forventninger som fremtidens barn vil møte.

I barnehagen overfører styrer, pedagoger og de øvrige voksne danning som erfarings basert kunnskap og utøvelse av skjønnsbasert vurdering av hverdagslivets her og nå situasjoner.

For å ha gode danningsprosesser i barnehager er det viktig at voksne viser respekt for den kommunikasjonen som barna har og interesse for det de sier. Den voksnes rolle er å bli en god samtalepartner, samhandlingspartner og veileder — og ikke minst vite når man som voksen må være til stede. Det handler om å vise at man er interessert i å høre hva barna har å si og stille gode spørsmål.

**Medvirkning:**

Utdrag fra barnehageloven § 3 Barns rett til medvirkning:  
Barn i barnehagen har rett til å gi uttrykk for sitt syn på barnehagens daglige virksomhet. Barn skal jevnlig få mulighet til aktiv deltakelse i planlegging og vurdering av barnehagens virksomhet. Barnets synspunkter skal tillegges vekt i samsvar med dets alder og modenhet.

Barns rett til medvirkning krever tid og rom for å lytte og samtale. Den pedagogiske virksomheten må organiseres og planlegges slik at det gis tid og rom for barns medvirkning. Slik kan barn bli motiverte til å påvirke sin egen hverdag i barnehagen. Barn må erfare tydelige og ansvarsfulle voksne som tar hensyn til hele gruppen.

Både kroppslig og språklig gir barn uttrykk for hvordan de har det. De yngste barna formidler sine synspunkter ved kroppsholdninger, mimikk og andre følelsesmessige uttrykk.

Barnas synspunkter skal være viktig for hvordan vi jobber i barnehagen. Barna skal anerkjennes som en viktig deltaker i sin egen hverdag og at deres mening og synspunkter kan være med på å forandre noe i deres liv.

Barnehagen skal invitere foreldrene til medvirkning i det daglige livet og i langtidsarbeidet med barna i barnehagen.

**Demokrati:**

Demokrati må leves, skapes og gjenskapes i de hverdagslige relasjonene og i utviklingen av hele personligheten. Det krever et sterkt fellesskap i barnehagen med et aktivt blikk for barna og barns rett til ytring og medvirkning. Alle har en stemme, det skal ikke være en forskjell på behandling av barn eller hverandre uavhengig kjønn, alder, bakgrunn og etnisitet. Demokrati i praksis betyr kanskje at vi kan være med på å skape barn som kan tenke og handle på egen hånd.

**Rammeplan for personalet:**

Personalet skal møte barn på en måte som formidler respekt og aksept, tillit og tiltro. Synet personalet har på barn og barndom vil ha konsekvenser for hvordan de forstår barna hevder Rammeplanen. Innhold skal formidles på en forståelig måte som gjør at barn kan delta ut fra egne interesser, kompetanse og utviklingsnivå.

Personalet må stadig medvirke til at hvert enkelt barns individualitet og behov for selvutfoldelse kan skje i trygge omgivelser og innenfor fellesskapets normer og regler. Rammeplanen viser at personalet skal gi barn troen på seg selv og andre. Barn skal få støtte og veiledning på handlinger og holdninger og få hjelp til å forstå at egne handlinger kan gå ut over andre.

**Mål for de sentrale prosessene i barnehagen:**

|  |  |  |
| --- | --- | --- |
| Omsorg | For barna:  - vi ønsker at barna skal lære å gi og motta hjelp, trøst og dele med hverandre | For de voksne:  - sørge for at alle barn opplever trygghet, tilhørighet og trivsel i barnehagen. |
| Læring | - vi ønsker å gi barna mange ulike typer opplevelser som bidrar til læring | - legge til rette for helhetlig læringsprosesser som fremmer barnas trivsel og allsidig utvikling. |
| Lek | - vi ønsker at barna skal leke allsidig lek | - vi ønsker å verne om leken i barnehagen |
| Danning | - vi ønsker å gi barna danning gjennom verdier, opplevelser og samtaler | - vi ønsker å tilby erfarings basert kunnskap og verdier for barna og å framstå som gode rollemodeller |
| Medvirkning | - vi ønsker at barna blir bevisste sin mulighet for å bestemme over sin egen hverdag | - vi ønsker å gi barna muligheten for å påvirke sin egen hverdag i barnehagen gjennom å anerkjenne deres tanker og følelser |
| Demokrati | - vi ønsker at alle barn skal føle seg en del av fellesskapet | - vi ønsker at alle barna er en del av hele hverdagen i barnehagen |

**Planlegging, årsplan, dokumentasjon og vurdering**

Rammeplanen kap.7:

Barnehagen skal være en pedagogisk virksomhet som skal planlegges og vurderes. Barn og foreldre har rett til medvirkning i disse prosessene. Målet med barnehagen som pedagogisk virksomhet, er å gi barna et tilrettelagt tilbud i tråd med barnehageloven og rammeplan.

Årsplanen er et arbeidsredskap for barnehagepersonalet og dokumenterer barnehagens valg og begrunnelser. God planlegging kan bidra til en gjennomtenkt og hensiktsmessig bruk av barnehagens menneskelige og materielle ressurser, samt nærmiljø og naturområder. I barnehageloven og rammeplanen står barnehagens overordnede mål. Planlegging av barnehagens fysiske utforming, organisering, innhold og prosesser må gjøres i utgangspunkt av disse.

Dokumentasjon av personalets arbeid synliggjør hvordan personalet arbeider for å oppfylle kravene i barnehageloven og rammeplanen.

Vi bruker dokumentasjon for å vise dere foreldre hva barna opplever, lærer og gjør i barnehagen. I vår barnehage bruker vi årsplan, månedsplan, månedsreferat og bilder.

Dokumentasjon av enkeltbarn kan knyttes i tilknytning til samarbeid med hjelpeinstanser utenfor barnehagen når dette skjer i samarbeid og forståelse med barnas foreldre/foresatte.

Når vi observerer barna, bruker vi observasjonsskjemaene” Alle med” og/eller ”Tras”. Målet er at observasjonsmateriellet skal være et viktig utgangspunkt for foreldresamarbeid, og for et eventuelt samarbeid med andre faggrupper. Sist, men ikke minst, er målet å bidra til økt bevisstgjøring om det pedagogiske tilbudet vi gir til barna.

Etter hvert halvår vurderer vi og reflekterer over arbeidet som er gjort i barnehagen. Hele personalgruppa er med på å reflektere over det som er gjort, og finner ut hva som eventuelt må forandres på til neste plan. Vurdering er viktig for å kunne fornye virksomheten og barnehagen som organisasjon.

**Oppstart og tilvenning i barnehagen:**  
Rammeplan kapittel 6. når barnet begynner i barnehagen  
Barnehagen skal i samarbeid med foreldrene legge til rette for at barnet kan få en trygg og god start i barnehagen. Barnehagen skal tilpasse rutiner og organisere tid og rom slik at barnet får tid til å bli kjent, etablere relasjoner og knytte seg til personalet og til andre barn.

***Foreldreaktiv tilvenning med gradvis overtakelse- Trondheimsmodellen.***

Bakgrunnen for valg av *Trondheimsmodellen* er basert på forskning på små barns behov og tilknytning. Modellen har bakgrunn i et 5-årig folkehelseprosjekt fra Trondheim kommune. Foreldrene fungerer som brobygger mellom hjem og barnehage, for det er de som kjenner barnet best.

I Hundremeterskogen barnehage har vi primært 5 dagers tilvenning, med grupper på 3-4 barn. Etter de første 5 dagene avtales videre tilvenning individuelt. Begge foreldrene anbefales å være med på tilvenning, men ikke samtidig.

Den første tiden i barnehagen er trygghet det viktigste. For at et barn skal utvikle seg må de ha en tilgjengelig og trygg base- vi jobber aktivt med trygghetssirkelen\*. Vi skal gjøre oss kjent med barnets behov og rutiner og det er viktig for oss at barnet skal få en positiv opplevelse av å være i barnehagen.

Det tar tid å finne seg til rette barnehagen. Og det er helt normalt at barnet får noen reaksjoner i de første ukene, eksempelvis redusert matlyst og økt søvnbehov. Vi anbefaler at familien i oppstartsperioden har rolige ettermiddager med fokus på nærhet og samvær.

**Besøksdager april/ mai/juni**

Før barnehagestart ønsker vi å invitere dere til besøk i barnehagen. Vi setter opp 4 besøk som skal vare i 1 time hver gang. Fokuset for besøket er at de små skal gjøre seg litt kjent med avdelinga og møte noen av de voksne som de skal være sammen med ved oppstarten i barnehagen på høsten.

Vi inviterer til et felles foreldremøte og individuelle foreldresamtaler etter besøksdagene er gjennomførte.

**Intern overgang småbarn til storbarn**

Rammeplanen kap.6 :

Personalet skal sørge for at barn og foreldre får tid og rom til å bli kjent med barn og personalet når de bytter barnegruppe.

Dette gjør vi for å sikre en god overgang fra små- barn til storbarns-gruppe:  
  
- Vi samarbeider med barnas foresatte om hvordan vi arbeider for å gjøre overgangen fra småbarn til storbarn så trygg som mulig  
- Pedagogiske ledere på avdelingene har et møte hvor de snakker om hvert enkelt barn, og barnets behov.  
- Barna får være sammen med barna på Ole Brum hver sine dager utover våren, slik at de får en rolig overgang  
- Det gjennomføres foreldresamtaler i juni, hvor foreldre får informasjon om hvordan hverdagen på storbarn er i forhold til dagsrytme, forventinger, temaarbeid og lignende.

- Vi samarbeider med foreldrene om å hjelpe barnet i selvstendighetstrening. Det å mestre for eksempel påkledning, slutte med bleie, bruke toalett, slutte med smokk, hviling, gå trening/turer.

Målet med overgangen er å gjøre den nye avdelingen gjenkjennbar og trygg ved oppstart av nytt barnehage år både for foreldrene og barna.

**Overgang barnehage til skole**

Rammeplanen kap.6:

Barnehagen skal i samarbeid med foreldre og skolen legge til rette for barnet kan få en trygg og god overgang fra barnehage til skole og eventuelt skolefritidsordning.

Det siste året i barnehagen til de eldste barna vil bli mer læringsbasert. Vi har derfor egen klubb, hvor vi er forberedende til skolestart. Vi har fokus på lekbasert læring, selvstendighet, konsentrasjon, språk, tall og telling.

Også utenom skoleklubb-tid er det vår oppgave som personale i barnehagen å støtte barnas nysgjerrighet, kreativitet og vitebegjær, og som rammeplanen sier skal vi legge til rette for opplevelser, undring og erfaringer. Det er viktig at vi også ser de største barna i barnehagen. De trenger litt ekstra utfordringer og lar seg lett engasjere til å prøve ut nye ting, og vil forske og finne svar på sine spørsmål. Barna skal lære gjennom å være aktive deltagere, og skal ha medvirkning i sin barnehagehverdag.

Det legges til rette for at barna møter skolens arena på en god måte, og at overgangen til skolen blir sammenhengende.

Vi bruker en plan utarbeidet av Trondheim kommune som omhandler overgangen fra barnehage til skole og SFO. Hensikten med planen er å sikre en meningsfull sammenheng i opplæringsløpet det siste året i barnehagen og det første året på skolen.

De eldste barna skal få mulighet til å glede seg til å begynne på skolen og oppleve at det er en sammenheng mellom barnehagen og skolen. Barnehagens oppgave blir da å legge til rette for at barna har med seg erfaringer, kunnskaper og ferdigheter som kan gi dem et godt grunnlag og motivasjon for å begynne på skolen.

Overgangsrutinene mellom barnehage og barneskole tar utgangspunkt i to sentrale forutsetninger:

* Skolens tidlige samarbeid med foreldre og den enkelte barnehage
* Grenseobjekter

Grenseobjekter kan være gjenstander, spill eller leker som barna vil finne både i barnehagen og barneskolen. Alle barnehager og skoler skal la barna bli kjent med en felles bok, et spill, en lek og en sang. Dette vil øke sannsynligheten for at barna opplever helhet og sammenheng mellom barnehage og barneskole. Pr. 01.08.2020 er følgende grenseobjekter aktuelle:

* Bok: Geitekillingen som kunne telle til ti.
* Spill: Villkatten
* Lek: Rødt lys
* Sang: Stopp! Ikke mobb!

Det er også utarbeidet et årshjul for samarbeidet mellom barnehagen og skolen.

|  |  |  |
| --- | --- | --- |
| **VÅRE MÅL MED SKOLEKLUBB** | **INNHOLD** | **METODE** |
| Skape en god overgang mellom barnehage og skole | Vi ønsker at barna har positive og realistiske forventninger til skolestart. | Vi har eget opplegg for skolestarterne.  Vi snakker positivt og konkret om det praktiske rundt oppstarten i skole og SFO.  Barna opplever markering av avsluttet barnehagetid. |
| Trene på konsentrasjon og selvstendighet | Vi ønsker at barna skal lære seg å ta imot beskjeder. Vi øver også på selvstendighet når det kommer til for eksempel påkledning og dogåing. | Vi oppmuntrer barna til å gjøre ting selv.  Snakker om at de er store, og at de snart er skolestartere. |
| Barna skal oppleve glede og mestring i skoleklubben | Vi ønsker at skoleklubben alltid skal være lystbetont læring. | Vi lærer gjennom lekbasert læring. Vi jobber med de samme temaene i både leken og i trampolineboka, slik at temaene i boka kan knyttes til virkeligheten. |

**Opplysningsplikt til barneverntjenesten**

Viser til barnehageloven §46:

Enhver som utfører tjeneste eller arbeid etter denne loven, skal i sitt arbeid være oppmerksom på forhold som kan føre til tiltak fra barnevernstjenesten.

**RAMMEPLANENS 7 FAGOMRÅDER:**

Rammeplanen for barnehagens innhold og oppgaver er inndelt i 7 fagområder. De ulike fagområdene gir klare mål og rammer for hvordan barnehagen skal legge til rette for barns læring og utvikling. Hvert fagområde dekker et vidt læringsfelt. De vil sjelden opptre isolert, men vil ofte være representert samtidig gjennom hverdagens aktiviteter, leik og samspill. Slik arbeider vi med de syv fagområdene i vår barnehage.

|  |  |  |
| --- | --- | --- |
| Hva: | Innhold: | Hvordan: |
| 1. Kommunikasjon, språk og tekst | Dette fagområdet handler om at barna skal få tidlig og god språkstimulering i barnehagen, få videreutviklet sin begrepsforståelse og få et variert ordforråd. Tekst omfatter både skriftlige og muntlige fortellinger, poesi, dikt, rim, regler og sanger. Barnehagen skal bidra til at barna bruker sitt språk for å uttrykke følelser, ønsker og erfaringer, til å løse konflikter og å skape positive relasjoner i leik og annen samvær.  Barna skal også oppleve et språklig og kulturelt mangfold i barnehagen. | **Ole Brum:**  Gjennom benevning av ord og begrep under måltid, leik, stell og påkledning. Vi veileder barna i at de må bruke språket aktivt med blant annet spørreord, i konflikter o.l.  Bruke bøker, lydbøker og film sammen med barna, spontant og i samlinger.  Bruke språktreningsgrupper ved behov.  Bruke kartleggingsverktøy som «Tras» og «Alle med» der vi ser dette er hensiktsmessig.  Vi synliggjør de språkene og landene vi har representert i barnegruppa med flere ut fra temaarbeid, dette gjenspeiles i det fysiske rommet som skaper refleksjon og språkstimulering for barna.  **Nasse Nøff:**  Vi leser barnas måte å kommunisere på, og utvider språket deres daglig gjennom benevning av ord og begrep under samtale, måltid, leik, stell, påkledning, i konflikter, ved ønsker og mer.  Tilgjengelige bøker og lydbøker på avdelingen.  Fortellinger, eventyr, rim, regler og sanger i samlinger.  Samtaler mellom barna. |
| 1. Kropp, bevegelse og helse | Barn er kroppslig aktive og uttrykker seg mye gjennom kroppen. Ved sanseinntrykk og bevegelse skaffer barn seg erfaringer, ferdigheter og kunnskaper på mange områder. Barns kontakt med andre barn starter ofte med kroppslige signaler og aktiviteter.  Dette har betydning for utvikling av sosial kompetanse. Variert fysisk aktivitet både inne og ute er av stor betydning for utvikling av motoriske ferdigheter og kroppsbeherskelse.  Godt og sunt kosthold er viktig for utvikling av en sunn kropp. | **Ole Brum:**  Bruke utelekeplassen og nærområdet/skogen til variert fysisk utfoldelse.  Bruke arealet til aktiv leik, tilrettelagt eller fritt. Følge opp de barna som trenger ekstra støtte og trening.  To uteuker i året.  Egen matplan som inneholder sunne varmmåltider, brødlunsj og fruktmåltider. Deltagelse i matlaging og dyrking av mat.  **Nasse Nøff:** Oppfordre barna til å klatre opp og ned av tripp-trapp, stellebord og vogn.  Bruke lekeplassen ute til aktiv leik. Veksle mellom fysisk utfoldelse inne og ute. På turer veksle mellom å sitte i vogn og gå selv. Gå lengre turer etter hvert. Ha gode rutiner for hvile og søvn, i dialog med foreldre. |
| 1. Kunst, kultur og kreativitet | Gjennom dette fagområdet skal barna få mulighet til å oppleve kunst og kultur, og til selv å uttrykke seg estetisk. Fagområdet omhandler uttrykksformer som billedkunst, musikk, dans, drama, språk, litteratur, film, arkitektur og design. Gjennom rike erfaringer med dette, vil barn få et mangfold av muligheter for sansing, opplevelse, eksperimentering, skapende virksomhet, tenking og kommunikasjon. | **Ole Brum**:  Samlinger med dans, musikk, drama, leik, fortellinger og eventyr. Aktiviteter med tegning, maling og forming, spontant eller planlagt.  Vurdere ulike tilbud i Trondheim med kunst- og kulturopplevelser.  **Nasse Nøff:**  Samlinger med dans, musikk, drama, leik, fortellinger og eventyr. Aktiviteter med tegning, maling og forming, spontant eller planlagt.  Vurdere ulike tilbud i Trondheim med kunst- og kulturopplevelser. |
| 1. Natur, miljø og teknikk | Dette fagområdet skal bidra til at barna blir kjent med og får forståelse for planter og dyr, landskap, årstider og vær. Gjennom arbeid med natur, miljø og teknikk skal barnehagen bidra bl.a. til at barna opplever naturen og undrer seg over naturens mangfoldighet, opplever glede ved å ferdes i naturen, får erfaringer med og kunnskap om dyr og vekster og deres gjensidige avhengighet og betydning for matproduksjon. Barna skal lære seg å iaktta, undre seg, eksperimentere, systematisere, beskrive og samtale om fenomener i den fysiske verden. | **Ole Brum:**  Lære barna å ta vare på og ha respekt for livet i naturen. Bruke uteområde og nærmiljøet/skogen til å gi barna gode opplevelser. Vi skal undre oss sammen med barna. Følge med de ulike årstidene og hva som er spesielt for disse.  Lære sammenhenger i naturen, med dyr og planter. Hvor kommer maten og drikken i fra?  Lære om kildesortering, f.eks. hvor vi skal kaste søppelet.  **Nassse Nøff:**  Lære barna å ta vare på og ha respekt for livet i naturen. Bruke uteområdet og nærmiljøet til å gi barna gode opplevelser. Vi skal undre oss sammen med barna.  Eksperimentere med ulike materialer, snø, is, vann osv |
| 1. Etikk, religion og filosofi | Barna skal få kjennskap til kristne høytider og tradisjoner, og bli kjent med religioner og livssyn som er representert i barnehagen. Barnehagen skal bidra til at barna utvikler toleranse og interesse for hverandre og vårt samfunn, og utvikle respekt for hverandres bakgrunn. Vi skal skape en forståelse for verdien av likheter og ulikheter i et fellesskap. | **Ole Brum:**  Vi markerer ulike tradisjoner gjennom året som jul, påske, karneval og andre dager som kan være relevante å markere i barnegruppa. Vi følger barnas undring og reflekterer etisk sammen med de om hvordan vi skal være med hverandre, vi lærer om ulike land og kulturer gjennom året. Vi bruker Forut barneaksjon og lærer om barn som lever i andre land.  **Nasse Nøff:**  Vi markerer ulike tradisjoner gjennom året som jul, påske, karneval osv. Vi reflekterer etisk sammen med barna om hvordan vi skal være med hverandre, og |
| 1. Nærmiljø og samfunn | Barns medvirkning i det indre liv i barnehagen kan være første skritt for å få innsikt i og erfaring med deltakelse i et demokratisk samfunn.  Barnehagen skal bidra til at barn møter verden utenfor familien med tillit og nysgjerrighet. Den skal legge vekt på å styrke kunnskap om og tilknytning til lokalsamfunnet, natur, kunst og kultur, arbeidsliv, tradisjoner og levesett. Barn skal medvirke i å utforske og oppdage nærmiljøet sitt.  Fagområdet omfatter også medienes betydning for barns hverdag. | **Ole Brum:**  Turer i skogen og i nærmiljøet. Barna skal kjenne til hva som finnes i nærmiljøet av butikker, post, bibliotek, kirke osv.  Ha kjennskap til byen vår, ved å ta bussturer og bruke nettet for å søke informasjon. Bruke digitale verktøy,  **Nasse Nøff:**  Turer i nærmiljøet, lekeplasser, kirka, butikken, biblioteket, osv. Bussturer f.eks. til byen og gård. |
| 1. Antall, rom og form | Barn er tidlig opptatt av tall og telling, de utforsker rom og form, de argumenterer og er på jakt etter sammenhenger. Gjennom lek, eksperimentering og hverdagsaktiviteter utvikler barna sin matematiske kompetanse. Barnehagen har et ansvar for å oppmuntre barns egen utforskning og legge til rette for tidlig og god stimulering. | **Ole Brum:**  Sanger, rim, regler og sangleker.  Lek med bygging av lego, kaker i sandkassen, bøtter med vann, klosser og tårn.  Butikkleik, sortering og penger. Ulike spill med terninger. Barns lek, f.eks. i dukkekroken med dekking av bord, rydde og vaske. Påkledning, rekkefølge, benevning. Kalender i samlinger. Visuelle plakater med bokstaver og tall.  Førskoleklubben.  **Nasse Nøff:**  Sanger, rim, regler og eventyr. Påkledning, rekkefølge, benevning.  Lek med bygging av lego, kaker i sandkassen, bøtter med vann, klosser og tårn. |

**SATSINGSOMRÅDER**

1. SOSIAL KOMPETANSE

Mål:

1. At barna skal kunne utvikle gode sosiale ferdigheter og vennerelasjoner
2. At barna skal kunne identifisere og sette ord på sine følelser
3. At barna er forberedt til skolen

Å komme til barnehagen og bli møtt av venner, er noe som vi ser på som viktig. Vi vil snakke med barna om hva vennskap er, hvordan være en god venn, hvordan det føles å bli holdt utenfor, og hvordan vil vi være og ikke være mot hverandre. Vi bruker samlingsstundene og støtte i frileken. Barna som ikke kommer i gang med leik og aktiviteter på egen hånd, får veiledning og hjelp til å kobles på lek med andre.

Vi arbeider med følelser som tema, og har tema vennskap særlig i starten på hvert barnehageår når de nye barnegruppene dannes. Vi styrker barnas sosiale og emosjonelle evner. Barna lærer seg å identifisere og sette ord på sine følelser, og blir derfor bedre til å kommunisere og håndtere problemer og konflikter. Vi bruker flere hefter og bøker med dette temaet og vi er på lesestund i biblioteket og låner med oss ekstra materiell til barnehagen. Vi voksne er oppmerksomme på de følelsene barna uttrykker. Ved å bekrefte og anerkjenne barnas følelser, støtter vi dem i følelsesmessig kommunikasjon. Barna skal utvikle empati for andre.

Før barna starter på skolen, ønsker vi at de skal være forberedt på det som møter dem der. F.eks. Hvordan bruker vi stemmen? Forskjellen på innestemme og utestemme, å stå i kø og vente på tur, hvordan møter vi nye personer, hvordan ønsker vi å bli møtt og hvordan vår adferd påvirker hverandre, konsentrasjon, selvstendighet og ansvarlighet. Det sistnevnte øver vi mye på i førskoleklubben. Ellers blir det tatt opp i samlingsstundene og i hverdagssituasjoner.

1. PSYKOSOSIALT MILJØ

Mål:

1. Forebygge krenkende adferd og mobbing.

I Hundremeterskogen barnehage har vi som mål å forebygge krenkende adferd og mobbing. Vi har utarbeidet en egen handlingsplan for dette.

1. SPRÅK

Mål:

Barnehagen skal bidra til at barnet:

1. Uttrykker sine følelser, tanker, meninger og erfaringer på ulike måter
2. Bruker språket til å skape relasjoner, delta i lek og som redskap til å løse konflikter
3. Videreutvikler sin begrepsforståelse og bruker variert ordforråd
4. Leker, improviserer og eksperimenterer med rim, rytme, lyder og ord
5. Møter et mangfold av eventyr, fortellinger, sagn og uttrykksformer
6. Opplever spenning og glede ved høytlesning, fortelling, sang og samtale
7. Utforsker og gjør seg erfaringer med ulike skriftspråksuttrykk, som lekeskrift, tegning og bokstaver gjennom lese- og skriveaktiviteter

Språkutvikling er en viktig del av et barns liv. Vi bruker kroppsspråk både når vi tenker, leker og kommuniserer. Det å kunne gi uttrykk for egne tanker, følelser og behov er viktig for barns fysiske og psykiske helse.

Språkstimulering foregår gjennom hele dagen i ulike sammenhenger. Språket utvikles i samspill med andre og derfor er det viktig at vi voksne er gode språkmodeller for barna. Vi skal være nysgjerrig på barnet, benevne og beskrive ord, aktiviteter og konkreter, og vi skal bekrefte og sette ord på følelser. Vi ønsker et miljø hvor den gode samtalen står i fokus. Som voksne er det viktig at vi møter hvert enkelt barn ut ifra eget språklig funksjonsnivå.

Vi jobber med språk både i formelle og uformelle situasjoner. Eksempler på det kan være at vi jobber med planlagte opplegg i mindre grupper eller i samlingsstund. Men vi jobber også med språk ved å være til stede og veilede barna i ulike typer lek. Vi bruker konkreter, bøker, fortellinger og rim og regler som språkstimulerende materiell. Vi skal være gode lyttere samtidig som vi er en aktiv samtalepartner med barna. Vi følger barnets interesse, stiller åpne spørsmål og hjelper de med å sette ord på ting.

**Trygghetssirkelen.**

Alle barn er født med tilknyttingsbehovet, der de automatisk søker beskyttelse og omsorg

fra nære voksne. De er samtidig også født med et annet behov og det er å utforske og

mestre omgivelsene (selvstendighet). Dette ser du tydelig når barna smaker på og utforsker

alt som er i rekkevidde.

1. Tilknytting: barnets avhengighet og behov for beskyttelse og omsorg.

2. Utforsking: barnets selvstendighet og behov for å undersøke og mestre verden.

Disse behovene er avhengige av hverandre. For at barnet skal våge å utforske må barnet føle

seg trygg og under beskyttelse. Barnet må ha en viss ro inne i seg for å kunne være nysgjerrig

på verden. Samtidig kan det oppleve å bli redd, sint og trøtt når verden oppdages, da trer

behovet for nærhet og trygghet frem igjen. Dermed er disse behovene helt avhengige av

hverandre.

Dette er noe vi er veldig beviste på. Vi ønsker at de skal kunne ha trygghet

hos oss voksne slik at de blir så selvstendige at de kan utforske verden selv. Vi streber etter å

jobbe etter denne trygghetssirkelen dere ser under.

Et bilde som inneholder tekst

Automatisk generert beskrivelse

Nedre del av sirkelen viser barnets avhengighet og beskyttelsesbehov (tilknytting). Hånden

tar imot nederst til venstre og representerer den sikre havnen i form av nær og trygg voksne

som barnet kan få hjelp, trøst og nærhet av når tilknyttingsbehovet er slått på (nærhet av

den voksne.) Den voksne fungere som en ladestasjon der kroppen fylles på.

Øvre del av sirkelen viser barnets selvstendighet og utforskertrang, barnets behov for å

erobre verden. Den øverste hånden representerer også den voksne, men her fungerer

hånden som er tryggbase for barnet utforsking.

Barnet vil til enhver tid bevege seg opp og ned i sirkelen og det vil være en dynamikk mellomavhengighet og selvstendighet.

**DAGSRYTMEN FOR NASSE NØFF GRUPPA:**

0730 BARNEHAGEN ÅPNER

0830 FROKOST- vi ber om at barn som kommer etter frokosten er startet blir fulgt inn på avdelingen, for at det skal bli minst mulig uro ved bordet.

0915/0930 MORGENSTUND/TEMASAMLING -hvis et barn blir levert etter at samlingen er begynt, ber vi om at dette blir så lite forstyrrende som mulig.

0930 UTELEK

1100 LUNSJ

1130 STELLING OG SOVING FOR DE MINSTE

1200 SOVING/FRILEK

1400 FRUKT- smører en ekstra brødskive/knekkebrød

1500 FRILEIK –ute eller inne avhenger av vær og årstid

1600 LESING/ROLIG AKTIVITET

1. BARNEHAGEN STENGER

\*Foreldre må alltid ta kontakt med en av personalet før barnet forlater barnehagen.

**DAGSRYTME FOR OLE BRUMGRUPPA:**

0730 BARNEHAGEN ÅPNER

08.15 FROKOST- vi spiser 08.15 og ber om at de som skal ha frokost kommer til 08.15. Vi vil ha beskjed om barnet har spist eller ikke, for at det skal bli minst mulig uro ved bordet.

0900 LEIK – ute eller inne avhenger av vær og årstid

1100 SAMLINGSTUND/TEMASAMLING

1130 FORMIDDAGSMAT

1215 UTELEIK (HVILESTUND FOR DE MINSTE)

1430 FRUKT og KNEKKEBRØD – vi spiser ute eller inne. Det avhenger av været og årstiden.

1500 FRILEIK –ute eller inne avhenger av vær og årstid

1600 LESING/ROLIG AKTIVITET

1630 BARNEHAGEN STENGT

\*Vi har også planlagte aktiviteter med barna fordelt utover uka. Dette skjer ofte på formiddag. Vi har skoleklubb, språkgrupper, spillgrupper, utebaser og fagbaser med kunst-, motorikk- og forskergrupper med ulike eksperiment. Vi har også fast turdag hver torsdag med ulike turmål i Trondheim.

\*Foreldre må alltid ta kontakt med en av personalet før barnet forlater barnehagen

**ÅRSHJUL 2024 - 2025 OLE BRUM**

|  |  |  |
| --- | --- | --- |
| MÅNED | TEMA | INFORMASJON |
| August/ september | Vennskap og følelser                  Brannvern          Høst | Vi jobber med inkludering, følelser og trivselsregler. Gjennom daglige samtaler, bøker og sanger i  Samlingsstund. Relasjoner til hverandre og gruppesammensetning er viktig i oppstart, men er også med videre gjennom hele året.    Bjørnis – pedagogisk  opplegg om brannvern    Foreldremøte September    Vi lærer om årstid høst    Uteuke |
| Oktober | FN-uker | Vi lærer om FN’s barnekonvensjon – og snakker om barn i ulike deler av verden.  Vi drar på fiktive flyreiser med barna som får utdelt pass og flybilletter for å lære om ulike kulturer  Foreldrekaffe |
| November | Vinter        Jul | Bøker, sanger og samtaler om årstiden  Vinterlek    Juleverksted |
| Desember | Jul og advent        God jul! | Adventsamling  Juleverksted  Luciafrokost med foreldre  Nissefest  Kirkebesøk |
| Januar | Vinter | Ski- og akelek  Bøker, samtaler og sanger om årstiden |
| Februar | Samefolket | Vi lærer historie om samene og feirer samefolkets dag Gjennom bøker, bilder, samtaler, matlaging og lavvoturer    Årets foreldresamtaler er i februar |
| Mars | Påskeforberedelser | Påskeverksted  Fortellinger, kirkebesøk, sanger og santaler om påsken |
| April | Vår              «Kroppen min» | Vi går på turer og leter etter vårtegn – vi lærer om ny årstid. Det blir fokus på søppel i naturen når snøen smelter og alt kommer fram, det blir et aktuelt tema mot sommeren.    Vi lærer om kroppen: Likeheter, ulikheter, grenser for seg selv og andre |
| Mai | «Kroppen min»          17.mai | Vi fortsetter med temaarbeid om kroppen – barna legger føringer for retninger i temaarbeidet videre    Vi markerer 17. mai gjennom formingsaktiviteter, samlinger, sanger- vi forbereder oss til feiring og 17.mai tog i nærområdet, hvor alle er velkomne til å se på |
| Juni | Sommer      Uteuke  «Livet i fjæra»              God sommer! | Vi lærer om årstid sommer    I starten på juni har vi uteuka for sommeren – Lavvoleir i Ringvebukta. Vi blir godt kjent med livet i fjæra før under og etter uteuka. Det blir akvarium i sjøkanten med egen fangst.      Sommerfest og avslutning for skoleklubben |

**Års hjul for Nasse Nøff 2024-2025:**

|  |  |  |  |
| --- | --- | --- | --- |
| Måned | Tema | Arbeidsmåte | Andre aktiviteter |
| August | Tilvenning  Familien min-Bli kjent | Trygghetssirkelen/  Dagsrytmen  Samlinger |  |
| September | Tilvenning  Familien min- Bli kjent  Babblarna  Høst | Trygghetssirkelen/  Dagsrytmen  Samlinger  Babblarna samlinger  Vennegruppe (2 -åringene)  Vi leser og synger «høstlige» sanger og ser at naturen er i forandring | Foreldremøte (25. september) |
| Oktober | Tilvenning  Babblarna  Høst  Brannvernuke med Bjørnis | Trygghetssirkelen  Dagsrytmen  Babblarna samlinger  Vennegruppe (2 -åringene)  Vi leser og synger «høstlige» sanger og ser at naturen er i forandring  Dans, lesing og læring med Brannbamsen Bjørnis. | Foreldrekaffe  FN dagen |
| November | Tilvenning  Babblarna  Høst | Trygghetssirkelen/  Dagsrytmen  Babblarna samlinger  Vennegruppe (2 -åringene)  Vi leser og synger «høstlige» sanger og ser at naturen er i forandring |  |
| Desember | JUL - Advent  Vinter | Vi benytter førjulstiden med adventssamlinger, julesanger og juleverksted  Vi ser at naturen forandres ute- vi leser og synger om vinteren. | Lucia feiring  Nissefest |
| Januar | Vinter  Babblarna | Vi ser at naturen forandres ute- vi leser og synger om vinteren.  Babblarna/Vennesamlinger (2 -åringene) | Foreldresamtaler |
| Februar | Vinter  Samefolkets dag  Karneval | Vi ser at naturen forandres ute- vi leser og synger om vinteren.  Sang, dans-samling og bøker  Karnevalet er en dag hvor den som har lyst, kan kle seg ut. Vi har sambadans-fellessamling og ansiktsmaling | Foreldresamtaler  Foreldrekaffe |
| Mars | Påskeforberedelser  Babblarna/Snakkepakken  Vår | Samlinger, bøker og sanger  Babblarna/Vennesamlinger (2 -åringene)  Vi snakker om forandringer ute, leser og synger i samling. |  |
| April | Vår  Babblarna | Vi snakker om forandringer ute, leser og synger i samling.  Babblarna/Vennesamlinger (2 -åringene) | Tilvenning til overgang på Ole Brum gruppa |
| Mai | 17.mai forberedelser  Babblarna  Vår | Samlinger, 17.mai tog.  Babblarna/Vennesamlinger (2 -åringene)  Vi snakker om forandringer ute, leser og synger i samling. | Tilvenning til overgang på Ole Brum gruppa  Foreldrekaffe |
| Juni | Sommer | Samlinger med sanger og bøker- vi nyter livet mest ute | Tilvenning til overgang på Ole Brum gruppa  Sommeravslutning |

*Rammeplanen for de minste i barnehagen-*

Fagområdene trer fram mer som sider av livet og verden enn som fagområder. I velkomstene, i måltidene, i utelivet, i musikken, bildene, bevegelsene, uttrykkene, ordene, lydene og luktene.

**MAT OG MÅLTIDER I BARNEHAGEN**

**Mandag** har vi smørelunsj med egg.

Til frokost får de servert yoghurt med havrefras eller havregryn.

**Tirsdag** har vi smørelunsj med forskjellig typer pålegg og vi koker egg eller lager eggerøre.

Til frokost får de servert påsmurte brødskiver med forskjellig typer pålegg.

**Onsdag** har vi smørelunsj. Barna får selv smøre brødskiver med forskjellig typer pålegg/ vi lager ostesmørbrød

Til frokost får de servert påsmurte brødskiver med forskjellig typer pålegg.

**Torsdag** har barna med matpakke og drikke til lunsj (som ligger i sekken.)

Til frokost må barna ha med seg matpakke.

**Fredag** får barna havregrøt til lunsj.

Til frokost må barna ha med seg matpakke.

Mot slutten av dagen får barna et lite fruktmåltid/knekkebrød som er med på å fornye energien. Det blir også tilbudt frukt etter lunsj.

Er det behov for mere mat til dette måltidet, ta med en liten matpakke.

Barna får vann og melk til frokost og lunsj, og vann til fruktmåltidet.

****

**BURSDAGSFEIRING**

Når barna har bursdag, feirer vi det i barnehagen. Bursdagsbarnet blir feiret i samlingsstunden og får velge sanger, eventyr, og blir” kronet”.

Vi henger også ut flagget for å markere bursdagsbarnet.

Om noen ønsker å ta med noe å spise til feiringen, kan dere kun ta med frukt eller bær. **Kaker og is tillates ikke**.

På avd Nasse Nøff feirer vi bursdager **uten fokus** på noe å spise. Fokus legges på sang, krone og samlingsstund😊

**UTELIV I BARNEHAGEN**

Vi trives godt ute hele året. Å være ute i frisk luft er veldig viktig i hverdagen til barn og voksne i Hundremeterskogen barnehage. Vi legger opp til allsidig lek og motiverer barna i uteleken. Vi har et stort uteområde med flere lekestativ og mange klatretrær som gir barna motoriske utfordringer og utvikling året gjennom. Vi har også en lavvo som vi setter opp enten ute her i barnehagen, eller når vi er på tur. Inne i lavvoen kan vi spise, fortelle eventyr, synge, leke, sove og kose oss!

Torsdag er vår faste turdag. Av praktiske årsaker kan det være at vi bytter turdag enkelte uker, eller tar en ekstra turdag, følg med på ukeplanen😊

Vi har stor variasjon på turmål:

Kuhaugen

Estenstadmarka

Ringvebukta

Nidarosdomen

Vitenskapsmuseet

Vitensenteret

Teater

Kino

Voll gård

Gymsal, matematikkrom og

naturlekeplass på DMMH

Festningen

Trilletur i nærmiljøet

Diverse lekeplasser eller parker

På Ole Brum er det to uteuker i året. I starten på juni går uteuka til fjæra i Ringvebukta, og i september er uteuka i Estenstadmarka. Hele uka skal barna være ute. Mandag og fredag har vi heldager ute i barnehagen. Og tirsdag til torsdag flytter vi barnehagen vår ut i lavvo, og er på leirplassen hele dagen. Det er frilek og organiserte aktiviteter etter årstid i uteukene. Det kan være spikkekurs, grottetur, maling, og klatring med mer. I uteukene må barna leveres og hentes på leirplassen.

**PERSONALET**

Personalgruppa består av følgende personer:

* Daglig leder Sonja H. Iversen Kvam jobber i 50% stilling, er utdannet førskolelærer

ved DMMH med fordypning i drama. Hun har jobbet som daglig leder i barnehagen siden barnehagen ble startet i 1992.

**OLE BRUM**

* Pedagogisk leder Ellen Marie Paulsen jobber i 100% stilling og er utdannet barnehagelærer ved DMMH med fordypning i kulturelt mangfold. Hun har jobbet i barnehagen siden september 2018.
* Barnehagelærer Ingvil Sjø Ivarsen jobber i 100% stilling og er utdannet barnehagelærer ved DMMH. Hun har jobbet i barnehagen siden 2022
* Assistent Zuzanna Kozlowska jobber i 100% stilling. Hun har jobbet i barnehagen siden august 2022.
* Sonja Eva Lang (lærerstudent) , Thomas I. Meringdal (barnehagelærerstudent) jobber som tilkallingsvikarer.

**NASSE NØFF**

* Pedagogisk leder Anne Cathrine Forseth jobber i 100% stilling og er utdannet førskolelærer ved DMMH med fordypning i småbarns pedagogikk. Hun har jobbet i barnehagen, med unntak av noen år i annen jobb, siden 2002.
* Fagarbeider Stine Nesvold jobber i 100 % stilling og er utdannet barne- og ungdomsarbeider. Stine har jobbet i barnehagen siden høsten 2005.

* Assistent Julie L. Venaas jobber i 100 % stilling. Julie har jobbet i barnehagen siden august 2016.

**Samarbeid mellom hjem og barnehage**

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnla for allsidig utvikling. Barnehagen skal legge til rette for foreldresamarbeidet og god dialog med foreldrene. (Rammeplan for barnehagen)

Alle foresatte får tilbud om minst 1 foreldresamtale årlig. Denne foregår fortrinnsvis i januar/februar. De som er nye i barnehagen får også tilbud om en foreldresamtale i løpet av sin første uke i barnehagen.

Det viktigste samarbeidet mellom hjem og barnehage skjer imidlertid hver dag i bringe og hente situasjoner. Har dere noe viktig å formidle som gjelder barnet eller hjemmesituasjon som dere trenger litt tid på å fortelle, foreslår vi at dere avtaler tid til samtale. Dette kan gjøres når som helst – hele året.

**Ansvar og roller**

**Barnehageeier**

Barnehageeier har det overordnende ansvaret for at barnehagen drives i samsvar med gjeldene lover og regelverk. Barnehageeieren har dermed juridisk ansvar for kvaliteten på barnehagetilbudet.

Barnehagens styre består av:

Styreformann: Ole Sivert Otterholm ( Iris og Agnes sin pappa)

Styremedlem: Ida Eieland ( Erik sin mor)

Styremedlem: Kristine Otre (Nora sin mor)

Styremedlem: Anne Cathrine Forseth (ansattrepresentant)

**Samarbeidsutvalg**

Samarbeidsutvalget skal være et rådgivende, kontaktskapende og samordnende organ for alle parter som på ulike måter har et ansvar for barnehagens innhold og drift. Representantene kan komme med råd og innspill og arrangere dugnader, temakvelder og andre arrangementer som kan skape kontakt mellom hjemmene og barnehagen.

I Hundremeterskogen barnehage er samarbeidsutvalgets oppgave å godkjenne årsplanen og arrangere dugnader.

Barnehagens samarbeidsutvalg består av:

Ingunn Granli (Åsa sin mor)

Monika Grammeltvedt (Thor sin mor)

Stine Nesvold (ansattrepresentant)

Ingvil Sjø Ivarsen (ansattrepresentant)

**DIVERSE OPPLYSNINGER**

Alle foreldre må følge med på tavla på Kidplan for beskjeder.

Gi alltid beskjed hvis barnet ikke kommer i barnehagen, eller om dere blir forsinket.

Kommer dere etter 9.30 – gi beskjed!

Alt tøy barna har med seg i barnehagen må merkes med navn.

Foreldrene har ansvar for at barna alltid har nok klær liggende i barnehagen.

Ta med klær/sko etter vær og årstid.

Skifteklær skal ligge i hyllene i garderoben, og vått/skittent tøy legges i utdelt tøypose som henger i garderoben.

Foreldre til barn som sover i vogn må passe på dekke til egen vogn hver dag før de drar hjem.

Vi tilrettelegger for å være en miljøvennlig barnehage, så vi ønsker å minske bruk av plast i barnehagen, vi deler derfor ut tøyposer ved oppstart til skittent tøy.

Det er bestemt at det ikke tas med egne leker daglig i barnehagen. Og dette fungerer godt. Barnehagen tar ikke ansvar for leiker som likevel blir med til barnehagen. Det er veldig viktig at store barn ikke har med seg småleker i lommen etc. da vi har små barn i barnehagen.

Vi ber alle foreldrene overholde barnehagens åpningstid. Barnehagen åpner kl.7.30 og stenger kl. 16.30

Da er personalets arbeidstid over, og da skal alle barna være hentet.

Barnehagen bruker **Kidplan** for informasjon til foreldre. Der finner dere bilder fra hverdagen, ukeplaner, beskjeder, etc.

Kidplan er en app som dere må laste ned selv. Ved spørsmål, kontakt pedagogisk leder på din avdeling.

Barnehagens telefonnummer: 73 91 13 10

Direktenr:

Ole Brum: 90 98 61 85 e-post: [olebrum@hms-bhg.no](mailto:olebrum@hms-bhg.no)

Nasse Nøff: 90 88 61 59 e-post: [nassenoff@hms-bhg.no](mailto:nassenoff@hms-bhg.no)

Daglig leder: 90969235 e-post: [dagligleder@hms-bhg.no](mailto:dagligleder@hms-bhg.no)